गुरप्रीत सिंह ने उपरोक्त गलती को सही उजागर किया है लेकिन निवेदन है कि मैं उस गलती से बेखबर नहीं था । वो गलती इत्तफाकन नहीं हुई थी, मैंने इरादतन की थी क्योंकि उसके बिना मेरी कहानी आगे नहीं चलती थी । मैंने उस को पुलिस की कोताही पर, अकर्मण्यता पर थोप कर अपना काम चलाने की कोशिश की थी लेकिन खेद है कि काम नहीं चला था । मेरे पाठक बहुत सुबुद्ध हैं, बहुत जागरुक हैं; ऐसी कोताही को न नजरअंदाज कर सकते हैं और न बर्दाश्त कर सकते हैं । बहरहाल मुझे सबक मिल गया, आइन्दा मैं ऐसी चलताऊ हरकत नहीं करूंगा ।